b'\n_START_ARTICLE_\nTenie\n_START_SECTION_\nCaracteristici morfologice\n_START_PARAGRAPH_\nTeniile adulte au corpul turtit, ca o panglic\xc4\x83, de culoare alb\xc4\x83 sau alb-g\xc4\x83lbuie, cu o lungime variabil\xc4\x83, de la 50\xc2\xa0cm la peste 10 metri, \xc3\xaen func\xc8\x9bie de specie. Acesta este format din numeroase segmente, numite proglote. La cap\xc4\x83tul anterior, mai sub\xc8\x9bire, se g\xc4\x83se\xc8\x99te un cap rotund cu rol de fixare, numit scolex, prev\xc4\x83zut cu 4 ventuze \xc8\x99i 2 coroane de c\xc3\xa2rlige. Cu ajutorul scolexului, tenia se fixeaz\xc4\x83 pe pere\xc8\x9bii intestinului gazdei. Forma\xc8\x9biunea anatomic\xc4\x83 de leg\xc4\x83tur\xc4\x83 \xc3\xaentre scolex \xc8\x99i corpul teniei se nume\xc8\x99te g\xc3\xa2t. Proglotele terminale con\xc8\x9bin un num\xc4\x83r foarte mare de ou\xc4\x83 (peste 100.000), care sunt eliminate \xc3\xaen mediu odat\xc4\x83 cu materia fecala a gazdei .\n_START_SECTION_\nCiclu vital\n_START_PARAGRAPH_\nViermele adult se dezvolt\xc4\x83 \xc3\xaen intestinul carnivorelor, ca urmare a ingestiei de carne sau organe infestate cu forma\xc8\x9biuni larvare. La teniile mature, proglotele terminale, care con\xc8\x9bin un num\xc4\x83r foarte mare de ou\xc4\x83, se desprind \xc8\x99i sunt eliminate \xc3\xaen mediu odat\xc4\x83 cu fecalele gazdei. Ingerate apoi de ierbivore (gazdele intermediare), ou\xc4\x83le ajung \xc3\xaen intestinul acestora, unde elibereaz\xc4\x83 oncosfere, care trec \xc3\xaen s\xc3\xa2nge \xc8\x99i sunt transportate la organele pe care le vor parazita, evolu\xc3\xa2nd \xc3\xaen forma\xc8\x9biuni monolarvare (cisticerci) sau multilarvare (cenuri, chisturi hidatice) \xc3\xaen func\xc8\x9bie de specia de tenie c\xc4\x83ruia \xc3\xaei apar\xc8\x9bin. Carnea sau organele infestate, consumate de carnivore, elibereaz\xc4\x83 larvele \xc3\xaen intestinul acestora, \xc8\x99i ciclul se reia._NEWLINE_Boala produs\xc4\x83 de tenie este teniaza,ea provoac\xc4\x83 sl\xc4\x83birea organismului gazdei \xc8\x99i tulbur\xc4\x83ri nervoase.'